‘અલબેલા’નું, આજની પરિભાષામાં કહીએ તો, ‘મેગાહિટ’ ગીત એટલે ‘ભોલી સુરત દિલકે ખોટે, નામ બડે ઔર દરશન છોટે’. ડાન્સ માટેનાં ગીત સામાન્ય રીતે ઝડપી રીધમ ધરાવતાં હોય, પણ આ ગીતમાં ઝડપની નહીં, તાલની કમાલ છે. ગીત ફાસ્ટ નથી, પણ એ સાંભળનારને અચૂક ડોલાવે એવું છે. તેમાં મુખ્ય કલાકારો ભગવાન-ગીતા બાલી ઉપરાંત મહિલાપક્ષે અને પુરૂષપક્ષે બીજા ઘણા સહાયક રાખવામાં આવ્યા છે. પરંતુ માસ્ટર ભગવાનના સહાયકોની હરોળમાં સૌથી પહેલો માણસ તેના અંદાજથી અલગ તરી આવે છે. (યુટ્યુબ પર ગીત જોઇને ખાતરી કરી લેજો) કશી ખબર ન હોય તો પણ લાગે કે આ મૂર્તિ કંઇક વિશેષ છે અને માસ્ટર ભગવાનની હાજરી પણ તેને ઢાંકી શકી નથી. એ મુમતાઝઅલી.